

PROJEKTS uz 09.02.2024.

Vēlamais izskatīšanas laiks domē: 29.02.2024.

sagatavotāji: O.Feldmanis, I.Gotharde

ziņotājs: O.Feldmanis, I.Gotharde

APSTIPRINĀTI

ar Ādažu novada pašvaldības domes

2024. gada 29. februāra sēdes lēmumu

(protokols Nr. \_\_\_§ \_\_\_\_)

SAISTOŠIE NOTEIKUMI

Ādažos, Ādažu novadā

2024. gada 29. februārī **Nr. \_\_\_\_/2024**

**Sabiedriskās kārtības noteikumi Ādažu novadā**

*Izdoti saskaņā ar Pašvaldības likuma 45. panta pirmās daļas 1. punktu, Administratīvās atbildības likuma 2. panta ceturto daļu, Pirotehnisko izstrādājumu aprites likuma 17. panta piekto daļu*

**I. Vispārīgie jautājumi**

1. Saistošie noteikumi nosaka sabiedriskās kārtības noteikumus Ādažu novadā, administratīvo atbildību par noteikumu neievērošanu un pašvaldības kompetenci administratīvo pārkāpumu procesā.
2. Šie saistošie noteikumi ir saistoši visām fiziskām un juridiskām personām Ādažu novada pašvaldības administratīvajā teritorijā.

**II. Aizliegumi un ierobežojumi**

1. Aizliegts izmantot uguņošanas ierīces un skatuves pirotehniskos izstrādājumus laikā no plkst. 22.00 līdz 6.00, izņemot normatīvajos aktos noteiktās svētku, atceres un atzīmējamās dienās, kad tas ir atļauts visu dienu līdz nākamās dienas plkst. 01.00.
2. Par ugunskuru kurināšanu, grilēšanu vai pikniku rīkošanu sabiedriskā vietā, izņemot speciāli tam paredzētās vietās un publiskajos pasākumos pēc saskaņošanas ar pašvaldību, piemēro brīdinājumu vai naudas sodu līdz četrdesmit divām naudas soda vienībām.
3. Par telšu uzstādīšanu, pagaidu apmešanās vietu ierīkošanu sabiedriskās vietās, izņemot speciāli tam paredzētās un norādītās vietās, piemēro brīdinājumu vai naudas sodu līdz četrdesmit divām naudas soda vienībām.

**III. Kompetence administratīvo pārkāpumu procesā**

1. Šo noteikumu ievērošanas kontroli un administratīvā pārkāpuma procesu par pārkāpumiem līdz administratīvā pārkāpuma lietas izskatīšanai veic Ādažu novada pašvaldības policija.
2. Administratīvo pārkāpumu lietas izskata pašvaldības Administratīvā komisija.

**IV. Noslēguma jautājumi**

1. Ar šo noteikumu spēkā stāšanos spēku zaudē Ādažu novada pašvaldības domes 2022. gada 25. aprīļa saistošie noteikumi Nr. 36/2022 “ Sabiedriskās kārtības noteikumi Ādažu novadā”.
2. Administratīvo pārkāpumu lietās attiecībā par pārkāpumiem, kuri izdarīti līdz šo noteikumu spēkā stāšanās dienai un līdz attiecīgās administratīvā pārkāpuma lietvedības stadijas pabeigšanai (lietvedība iestādē, tiesā vai izpilde) piemēro 8. punktā noteiktās tiesību normas.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

**PASKAIDROJUMA RAKSTS**

**Ādažu novada pašvaldības domes 2024. gada 29. februāra saistošajiem noteikumiem Nr. \_\_/2024 “ Sabiedriskās kārtības noteikumi Ādažu novadā”.**

|  |
| --- |
| Paskaidrojuma raksta sadaļas un norādāmā informācija |
| 1. **Mērķis un nepieciešamības pamatojums**    1. Saistošo noteikumu (turpmāk – Noteikumi) mērķis ir noteikt tiesisku regulējumu, kas nodrošinātu sabiedrisko kārtību.    2. Lai regulējums būtu saistošs visām fiziskām un juridiskām personām Ādažu novada teritorijā – tas nosakāms ar ārēju normatīvu aktu.    3. 01.01.2023. stājās spēkā Pašvaldību likums, un spēku zaudēja likums "Par pašvaldībām". Pašvaldību likuma Pārejas noteikumu 6. punktā noteikts, ka pašvaldības dome izvērtē uz likuma "Par pašvaldībām" normu pamata izdoto saistošo noteikumu atbilstību Pašvaldību likumam un līdz 30.06.2024. izdod jaunus saistošos noteikumus atbilstoši Pašvaldību likumā ietvertajam pilnvarojumam;    4. Pašvaldībā šobrīd ir spēkā 25.04.2022. saistošie noteikumi Nr. 36/2022 “Sabiedriskās kārtības noteikumi Ādažu novadā” (turpmāk – Noteikumi Nr.36);    5. Lai Noteikumi Nr. 36 atbilstu jaunajam normatīvajam regulējumam, tie jāizdod no jauna.    6. Izmaiņas līdzšinējā regulējumā netiek veiktas. |
| 1. **Fiskālā ietekme un pašvaldības budžetu**     1. Precīzu fiskālo ietekmi uz pašvaldības budžetu noteikt nevar.    2. Tā kā Noteikumi paredz arī administratīvo atbildību par to neievērošanu, budžetā var rasties ieņēmumi no Noteikumos paredzētajiem administratīvajiem sodiem.    3. Citas budžeta pozīcijas pašvaldībai netiks ietekmētas, jo nav nepieciešama jaunu institūciju vai darba vietu izveide vai esošo institūciju kompetences paplašināšanu, lai nodrošinātu Noteikumu izpildi. |
| 1. **Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī uz konkurenci**    1. sabiedrības mērķu grupa, uz kuru attiecināms Noteikumu tiesiskais regulējums, ir visas fiziskas un juridiskas personas Ādažu novada pašvaldības administratīvajā teritorijā.    2. Sociālā ietekme – uzlabosies sabiedriskā kārtība un drošība.    3. Ietekme uz vidi – noteikumu pieņemšana nodrošinās vides sakārtošanu.    4. Ietekme uz iedzīvotāju veselību – nav attiecināms.    5. Ietekme uz uzņēmējdarbības vidi pašvaldības teritorijā – nav attiecināms. Noteikumi neatstās tiešu ietekmi uz uzņēmējdarbības vidi pašvaldības teritorijā.    6. Ietekme uz konkurenci – nav attiecināms. |
| 1. **Ietekme uz administratīvajām procedūrām un to izmaksām**    1. Institūcija, kurā privātpersona var vērsties šo Noteikumu piemērošanā, ir Ādažu novada pašvaldības policija.    2. Noteikumu projekts neskar administratīvās procedūras un nemaina privātpersonām veicamās darbības līdzšinējo kārtību.    3. Ādažu novada pašvaldības policija veic noteikumu ievērošanas kontroli un administratīvā pārkāpuma procesu par pārkāpumu līdz administratīvā pārkāpuma lietas izskatīšanai.    4. Administratīvā pārkāpuma procesus izskata Administratīvā komisija.    5. Administratīvās komisijas lēmumus var pārsūdzēt tiesā Administratīvā procesa likumā noteiktajā kārtībā.    6. Paredzētās administratīvo procedūru izmaksas – nav paredzētas.    7. Papildus izmaksas attieksies tikai uz tām fiziskām un juridiskām personām, kuras būs pārkāpušas noteikumu prasības un kurām būs piemērots administratīvais sods – naudas sods. |
| 1. **Ietekme uz pašvaldības funkcijām un cilvēkresursiem**    1. Noteikumu izpildei nav nepieciešams veidot pašvaldības jaunas institūcijas, darba vietas vai paplašināt esošo institūciju kompetenci.    2. Noteikumi izstrādāti pamatojoties uz Pašvaldību likuma 45. panta pirmās daļas 1. punktu. |
| 1. **Informācija par izpildes nodrošināšanu**    1. Noteikumu izpildē nav paredzēta jaunu institūciju izveide vai esošo likvidācija, reorganizācija. Izpildei nepieciešamie resursi tiek paredzēti pašvaldības budžeta ietvaros.    2. Noteikumu izpildi nodrošina Ādažu novada pašvaldības policija un Administratīvā komisija. |
| 1. **Prasību un izmaksu samērīgums pret ieguvumiem, ko sniedz mērķa sasniegšana**    1. Noteikumi ir atbilstoši iecerētā mērķa sasniegšanas nodrošināšanai un paredz tikai to, kas ir vajadzīgs mērķa sasniegšanai, pašvaldības autonomās funkcijas izpildei, nosakot samērīgas prasības mērķa sasniegšanai, lai noteiktu sabiedriskās kārtības noteikumus Ādažu novadā, kā arī atbildību par Noteikumu neievērošanu.    2. Pašvaldības izraudzītie līdzekļi ir leģitīmi, un rīcība ir atbilstoša augstākstāvošiem normatīviem aktiem. Noteikumos ir paredzēta administratīvā atbildība – brīdinājums vai naudas sods.    3. Administratīvais sods paredzēts ar mērķi – atturēt personas no pārkāpumu izdarīšanas, aizstāvēt pārējo iedzīvotāju tiesības dzīvot drošā vidē. |
| 1. **Izstrādes gaitā veiktās konsultācijas ar privātpersonām un institūcijām**    1. Noteikumu izstrādes procesā nav notikušas konsultācijas ar sabiedrības pārstāvjiem.    2. Konsultācijām tika izmantots šāds sabiedrības līdzdalības veids: atbilstoši Pašvaldību likuma 46. panta trešajā daļā noteiktajai kārtībai, pēc Noteikumu izskatīšanas domes Attīstības komitejā, to projekts tika publicēts pašvaldības oficiālajā tīmekļvietnē [www.adazunovads.lv](http://www.adazunovads.lv), kā arī informācija par projektu tika publicēta sociālā tīkla *Facebook* pašvaldības kontā, lai sasniegtu mērķgrupu, kā arī noskaidrotu pēc iespējas plašākas sabiedrības viedokli.    3. Publikācijā noteiktajā termiņā – no 2024. gada 11. janvāra līdz 25. janvārim tika saņemti divu iedzīvotāju priekšlikumi par Noteikumu projektu.    4. Ņemot vērā ierosinājumu, redakcionāli precizēts Noteikumu otrās nodaļas nosaukums “II. Sabiedriskās kārtības noteikumu pārkāpumi”, jo tajā iekļauts arī ierobežojums izmantot uguņošanas ierīces un skatuves pirotehniskos izstrādājumus. Izdalīt minēto ierobežojumu atsevišķā nodaļā nav iespējams, jo atbilstoši Ministru kabineta 03.02.2009. noteikumiem Nr.108 “Normatīvo aktu projektu sagatavošanas noteikumi” saistošajos noteikumos neveido nodaļas, kas satur vienu punktu. Precizēts Noteikumu 3. punkta formulējums, jo pašlaik tas nav pietiekami skaidrs attiecībā uz uguņošanas ierīču un skatuves pirotehnisko izstrādājumu izmantošanu normatīvajos aktos noteiktās svētku, atceres un atzīmējamās dienās. Atbilstoši pašreizējai redakcijai nav saprotams, vai minētās darbības svētku, atceres un atzīmējamās dienās ir aizliegtas laikā no plkst. 22.00 līdz 1.00 vai atļautas vienu stundu, proti, no plkst. 00.00 līdz 01.00. Bez tam, no Noteikumiem tiek svītrots 3. punkta otrais teikums, kas nosaka, ka publisku pasākumu laikā pašvaldība var noteikt citus ierobežojumus uguņošanas ierīču un skatuves pirotehnisko izstrādājumu izmantošanai. Precizēts Noteikumu 6.punkts, kas paredz, ka kontroli un administratīvā pārkāpuma procesu par pārkāpumiem veic pašvaldības policija. Netika ņemts vērā iedzīvotāja priekšlikums par agresīvas braukšanas (dragreisa) novēršanu un kontroli, jo atbildība par agresīvu braukšanu paredzēta Ceļu satiksmes likuma 51. panta desmitajā daļā, kā arī šī likuma 83. panta pirmās daļas izpratnē administratīvā pārkāpuma procesu par minētajiem pārkāpumiem veic Valsts policija. Savukārt, dronu izmantošana un novērošanas kameru izvietošana vietās, kur notiek agresīva braukšana, ar Noteikumiem nav regulējama.    5. Cita veida saziņa un konsultācijas nav notikušas. |

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU